Ну районна бекI риасри

Шантачи дигичевси -

Вирар векIли виркIуси,

Шантачи къаршикарси -

Вирар игъбарагарси.

Рахли ну риаслири

Дила района бекIли,

БегIла гьалаб шантачи

УркIила диги хира.

ГьатIира цабалгахъес,

Дила шимала шанти,

Бирира халал шадлихъ,

Шанти шадбиахъубли.

Някъби гIегIедергурли,

Ихъира хIянчилизи,

Хамдеш гъамхIейахъубли,

Узира дила халкълис.

ХIянчурбира дуртIира

Чучи лайикьдикибти,

Гьарилла хъалибарглис

Цалисалра баэсли.

Ну чIянкIли вирхараси,

ДяхI-дяхIли бикIутачи,,,

Бархьдеш ва балкIдеш

Дила кьиматладирутачи.

Бархьдеш бурили или,

ТамбихIла хIебираси,

Баркалла балахъаси

Наб кумекбирниличи.

Машинара батурли

Хьуралира рашаси,

Сегъуна хIяйчиб сабил

Шилара хIял баласи.

Халкьра чукурбарили,

Ну бегI гьалар рашули,

Шила лебил бухIнала

Жярга - зекъла булцIаси.

Лебилра дила халкьла

Хъулри ванадирира,

Хъали – хъайгIи дикули

Шараб шинра дуртIира.

Цалра убкахIелахъи,
Авлахьуни далцира,

Халкь дигичеббиахъес

Хъумачирра дузира.

ГIебшнила манзиллизир

Усурбира дирцIира.

Шантира шадли бири

Баркатра имцIабири.

Дила халкь хъябшхIебизахъес

Больница тIашбалтира,

ГIяхIти гIягIниахълуми

Ила дакIудирира.

ИштяхIличил башахъес

Гьунбира далдирира,

Рушбатдеш хIедирахъес,

Къадагъара бирира.

 Дила ахIерти халкьла

Халал хIурмат бирира,

Дила хIурмат барахъес

ГIела хIерхIерикIира.

ВегIли барибси гIяхIдеш

ХIебагьулли хIебалта,

Рахли хIебагьаллира

ДецIлизи хIериркусра.

Дила хIялалти халкьла

Къайгъилизи риркира,

ХIурмат - кьимат(достоинство) калахъес

Аллагьлизи рулгира.

Халкь бет – садхIебухъахъи,

Суалтира ирзира.

Рахли гьархIебизалри,

Бархьаначи бурира.

Ну гIибратли риубли,

ДурхIнас бяркъра лугира.

ХIурмат – хатир дирахъес

НасихIят гIеббурира.

Дила имкан лебцадхIи,

Халкь багьандан рузира,

ДугIла гIямру хIедеркIни,

Игъбарлизи буйгIира.

Барибси хIянчи нуни

Пахрули хIебураси,

Биубси гьарбизличи ,

ДигIянали рулгаси.

Шантачи диги дихес,

Ну бекIлил хIерумсира.

Районна биштIал къаркъал

АхIерли хIербирира.